“Burjassot Obert”, un espai de debat per als comerciants de Burjassot
2025-07-24

El pròxim cap de setmana, 28 i 29 de maig, el comerç de Burjassot va a tenir l’oportunitat de debatre sobre el futur del comerç local a “Burjassot Obert”. Aquesta activitat, definida pels seus organitzadors com “unes jornades pensades per i per a comerciants“, comptarà amb la presència del conegut consultor, assessor i formador d’empreses multinacionals, Emilio Duró. Unes jornades que substitueixen la tradicional fira comercial, per una sèrie d’activitats, desenvolupades a través de jornades de professionalització i networking, centrades en el futur del comerç local que se celebraran en l’antic Mercat Municipal i en el Centre Cultural Tívoli.

“Burjassot Obert”, organitzat gràcies a la col·laboració entre l’Associació de Comerç i Servicis, l’empresa pública CEMEF, dirigida pel regidor Roc Senent, i l’Ajuntament de Burjassot, començarà el dissabte 28 de maig, a les 11 hores, amb l’obertura de la jornada de professionalització i networking que tindrà lloc en l’antic Mercat Municipal. Una hora més tard, tindrà lloc la inauguració de les jornades i, sobre les 12:20 hores començarà el debat amb l’activitat “5 minuts per a tu”, un espai obert a la participació de qualsevol comerciant de la ciutat. La jornada continuarà amb el networking, una sèrie de trobades perquè els comerciants puguen compartir tècniques, comentar inquietuds i cercar noves oportunitats de negoci. Ja en horari de vesprada, a les 17 hores, tindrà lloc el concert del grup Ropa Vieja i, a les 19 hores s’acomiadarà la jornada.

El diumenge, “Burjassot Obert” estarà present en el Centre Cultural Tívoli, on, a partir de les 11 hores es durà a terme la recepció dels participants i la presentació de la jornada. A les 11:30 hores tindrà lloc la conferència d’Emilio Duró, economista i soci fundador d’ITER Consultors, amb més de trenta anys d’experiència en el món acadèmic i empresarial. Habitual dels mitjans de comunicació, Duró està considerat com un dels més prestigiosos conferenciants d’Espanya.

Després de la intervenció de Duró, es presentarà la Targeta I-más Burjassot, una eina de fidelització impulsada des de la Confederació de Comerciants i Autònoms de la Comunitat Valenciana. A la vesprada, i després del dinar, tindrà lloc una dinàmica de grup per a comerciants i la clausura de les jornades, sobre les 17 hores.

Per als organitzadors de “Burjassot Obert”, La “professionalització” del comerç local serà clau perquè el sector s’adapte als canvis que vénen en els pròxims anys. Segons aquesta teoria, defensada des de diverses associacions empresarials i acadèmiques, el comerç local haurà de començar a ser conscient de la necessitat de fer estudis i diagnosticar les fortaleses, i debilitats, del seu negoci tant a nivell d’estratègia comercial com de merchadising.

Una bona manera per a començar a conèixer els canvis necessaris per als comerços és formar part de les jornades de Burjassot Obert.